งบลงทุนเบิกจ่ายยังอืดครึ่งแรกปี59ใช้แค่1.51แสนล.
เบิกจ่ายงบประมาณครึ่งปี 2559 ยังอืด ลงทุนโครงการขนาดใหญ่ยังล่าช้า เงินออกแค่ 27.8% ส่วนรายจ่ายประจำเบิกทะลุเป้า
7 เม.ย. 2559

เบิกจ่ายงบประมาณครึ่งปี 2559 ยังอืด ลงทุนโครงการขนาดใหญ่ยังล่าช้า เงินออกแค่ 27.8% ส่วนรายจ่ายประจำเบิกทะลุเป้า
แหล่งข่าวจากกระทรวงการคลัง เปิดเผยว่า การเบิกจ่ายงบประมาณรายจ่ายปี 2559 ช่วง 6 เดือนแรก ตั้งแต่เดือน ต.ค. 2558-มี.ค. 2559 งบรายจ่ายรวม 2.72 ล้านล้านบาท เบิกจ่ายได้ 1.35 ล้านล้านบาท หรือเพียง 49.8% การเบิกจ่ายดังกล่าวน้อยกว่าช่วงเดือนเดียวกันของปีงบประมาณที่ผ่านมาที่เบิกจ่ายได้ 50.8%
ทั้งนี้ เมื่อแยกการเบิกจ่ายงบออกมาเป็นงบลงทุน 5.44 แสนล้านบาท เบิกจ่ายได้ 1.51 แสนล้านบาท หรือ 27.8% เนื่องจากโครงการลงทุนขนาดใหญ่ยังเบิกจ่ายล่าช้า และการเบิกจ่ายงบลงทุนของปี 2559 ยังต่ำกว่าช่วงเดียวกันของงบประมาณรายจ่ายปี 2558 ที่เบิกจ่ายได้ 29.8% และปีงบประมาณรายจ่ายปี 2557 ที่เบิกจ่ายได้ 30.9%
สำหรับการเบิกจ่ายงบรายจ่ายประจำวงเงิน 2.17 ล้านล้านบาท เบิกจ่ายได้ 1.2 ล้านล้านบาท หรือ 55.7% เกินกว่าครึ่งมาพอสมควร เนื่องจากมีการเร่งเบิกจ่ายงบสัมมนาและพัฒนาบุคลากรตั้งแต่เริ่มต้นปีงบประมาณ
ขณะที่การเบิกจ่ายงบประมาณเหลื่อมปีวงเงิน 3.07 แสนล้านบาท เบิกจ่ายได้ 1.49 แสนล้านบาท หรือ 48.5% ก็ถือว่าต่ำกว่าเป้าหมายไว้มาก
แหล่งข่าว เปิดเผยว่า งบลงทุนที่ทำการจัดซื้อจัดจ้างล่าช้าจะถูกยุบโครงการและมีการโอนงบไปในโครงการอื่นที่มีความพร้อมมากกว่า รวมถึงไปใช้สำหรับมาตรการกระตุ้นเศรษฐกิจของรัฐบาลที่จะมีออกมาต่อเนื่องจนถึงกลางปีนี้ เนื่องจากเศรษฐกิจชะลอตัวและการลงทุนโครงการขนาดใหญ่ยังไม่สามารถลงทุนได้จริง
นอกจากนี้ ในส่วนของการเบิกจ่ายงบลงทุนของรัฐวิสาหกิจวงเงิน 3.23 แสนล้านบาท เบิกจ่ายไปแล้วประมาณ 4-5 หมื่นล้านบาท หรือประมาณ 15% ของงบลงทุนทั้งหมด ซึ่งทางกระทรวงการคลังได้เร่งดำเนินการตามมาตรการที่ให้ไว้ ได้แก่ ให้รัฐวิสาหกิจที่ใช้ระบบปีงบประมาณ 34 แห่ง ให้เบิกจ่ายให้ได้ 95% กรณีที่รัฐวิสาหกิจมีการเบิกจ่ายล่าช้าและไม่เป็นไปตามเป้าหมายให้ชี้แจงเหตุผลและแนวทางการแก้ไข และประมาณการเบิกจ่ายงบลงทุนที่จะได้จริงให้กระทรวงการคลังรับทราบ
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) กล่าวว่า ในช่วงไตรมาสแรกของปีงบประมาณ 2559 รัฐบาลดำเนินนโยบายการคลังแบบขาดดุล โดยมีการเบิกจ่ายเพิ่มขึ้นในส่วนของรายจ่ายรัฐบาลและรายจ่ายเงินกู้โครงการพัฒนาระบบบริหารจัดการทรัพยากรน้ำและระบบขนส่งทางถนนระยะเร่งด่วน โดยการเบิกจ่ายที่เพิ่มขึ้นดังกล่าวเป็นการลงทุนในโครงสร้างพื้นฐานของประเทศ เพื่อเป็นการเสริมสร้างความ เข้มแข็งของเศรษฐกิจไทยในระยะยาว
ทั้งนี้ ฐานะการคลังภาคสาธารณะตามระบบ สศค. ซึ่งเป็นรายได้รายจ่ายของรัฐบาล องค์กรปกครองส่วนท้องถิ่น ในไตรมาสแรก (ต.ค.-ธ.ค. 2558) ขาดดุลการคลังทั้งสิ้น 2.38 แสนล้านบาท